必明菴
作者：王銍
朝代：宋

paragraphs: 佛心猶日出，何曾礙須彌。
散爲普光明，合作四威儀。
萬古止此日，羣目盡見之。
普現一切水，君自分澠淄。
高垂大圓鏡，君自存妍媸。
方寸無盡燈，何處存思惟。
高禪聞妙道，行作人天師。
維摩開丈室，菴成更求詩。
衆說列山岳，我以一理推。
萬方聲一槩，我初拙言詞。
至現莫如心，舉念周四維。
必明乃本明，盡掃棘與茨。
豈知都用晦，隠顯兩不知。
大千在毫髮，聖言不吾欺。